Source: https://consiliuldepresa.md/
Timestamp: 2019-04-22 00:29:52+00:00

Document:
Consiliu de Presă din R. Moldova anunță organizarea unor întâlniri de consultare a completărilor la Codul deontologic al jurnalistului și invită să participe la aceste întâlniri profesioniștii din domeniul mass-media și reprezentanții organizațiilor neguvernamentale interesate.
Astfel, sunt planificate trei runde de consultări publice care vor avea loc după cum urmează:
- 16 aprilie 2019 – consultări cu reprezentanții organizațiilor neguvernamentale interesate. Locul desfășurării: sediul Secretariatului Consiliului de Presă, mun. Chișinău, str. București 41/5, ora 14.00;
- 19 aprilie 2019 – consultări cu profesioniștii media (jurnaliști, manageri, alți colaboratori ai redacțiilor). Locul desfășurării: Centrul Summit, Sala Roșie, mun. Chișinău, str. Tighina 49/3, ora 14.00;
- 24 aprilie 2019 – consultări cu reprezentanții asociațiilor și ai altor organizații neguvernamentale din domeniul mass-media. Locul desfășurării: sediul Secretariatului Consiliului de Presă, mun. Chișinău, str. București 41/5, ora 14.00.
Club de discuții la Fălești: „Banii îi fac pe unii jurnaliști să recurgă la manipularea publicului”
Consiliul de Presă a desfășurat o nouă ședință a Clubului de discuții la tema eticii și a responsabilității jurnaliștilor cu genericul „De unde ne informăm? Obligațiile deontologice ale jurnaliștilor”. De data aceasta, Petru Macovei, secretarul Consiliului de Presă a discutat despre obligațiile jurnaliștilor și drepturile consumatorilor de produse mediatice cu locuitorii din Fălești.
„Jurnaliștii mai sunt numiți „câini de pază ai democrației”, ei au mai multe drepturi și sunt protejați de societate și de lege, deoarece se presupune că au mandat din partea publicului să asigure informarea cetățenilor. Însă jurnaliștii au nu doar drepturi, ci și multe obligații deontologice și legale. Obligațiile profesionale ale jurnaliștilor sunt incluse în Codul deontologic al jurnalistului care este un fel de „Biblie” a jurnaliștilor. Deseori, jurnaliști greșesc, iar în aceste cazuri, ei trebuie să-și ceară scuze public și să-și corecteze erorile. Avem instituții media care încalcă des Codul deontologic, sunt site-uri care aleargă după audiență și dau știri de senzații neverificate, sunt media plătite de politicieni sau partide, dar avem și instituții media corecte, independente, care fac jurnalism de calitate. De aceasta, este foarte important să putem face distincție între ele”, a precizat Petru Macovei.
Club de discuții la Ocnița: „Jurnaliștii care încalcă regulile trebuie sancționați financiar”
Drepturile consumatorilor de produse mass-media au fost discutate cu locuitorii orașului Ocnița în cadrul unei dezbateri organizată de Consiliul de Presă. Viorica Zaharia, președinta Consiliului și Petru Macovei, secretarul Consiliului, le-au vorbit participanților despre etica și responsabilitățile jurnaliștilor. În cadrul întâlnirii, consumatorii de media au aflat cum şi unde pot depune o plângere atunci când jurnaliştii încalcă prevederile Codului deontologic.
Viorica Zaharia le-a explicat celor prezenți care este misiunea Consiliului de Presă, cum se formează componența acestuia, a oferit exemple de cazuri examinate de Consiliu. „Codul deontologic este „biblia” jurnaliștilor de care ei trebuie să se conducă, iar Consiliul de Presă urmărește respectarea Codului. Orice persoană care consideră că a fost nedreptățită de jurnaliști poate depune o plângere la Consiliul de Presă, iar noi o vom examina. În acest an, Codul deontologic va fi completat cu unele prevederi, deoarece piața media s-a dezvoltat și au apărut noi provocări, inclusiv din punct de vedere al protecției drepturilor consumatorilor de media”, a precizat Viorica Zaharia.
Decizie ”Cu privire la examinarea plângerii Amnesty International Moldova împotriva posturilor Publika TV, Prime TV, Canal 3 şi a site-ului Telegraph.md”
Decizie ”Cu privire la examinarea plângerii primarului şi a consilierilor oraşului Drochia împotriva publicaţiei periodice Drochia Reporter şi a lui Rodion Obadă”
Vezi toate deciziile
Consiliul de Presă constată că posturile de televiziune Publika TV, Prime TV, Canal 3 şi site-ul Telegraph.md au reflectat unilateral şi disproporţionat conferinţa de presă organizată de mai multe organizaţii neguvernamentale din domeniul drepturilor omului în contextul vizitei în Republica Moldova a preşedintelui Turciei, Recep Tayyip Erdogan. Astfel, în raport cu organizatorii conferinţei de presă au fost lansate acuzaţii de partizanat politic fără a prezenta dovezi, în material au fost omise deliberat elemente informative relevante, s-au făcut afirmaţii fără acoperire factuală, nu a fost făcută o distincţie clară între fapte şi opinii, nu a fost oferit dreptul la replică în materialele difuzate/publicate.
Consiliul de Presă constată încălcarea de către posturile de televiziune Publika TV, Prime TV, Canal 3 şi site-ul Telegraph.md a prevederilor Codului deontologic al jurnalistului din Republica Moldova, în partea care vizează acurateţea şi tratamentul informaţiei, prezentarea şi argumentarea opiniilor, inclusiv: articolul 2.1 (Jurnalistul prezintă informaţiile într-o manieră onestă, echilibrată şi numai după ce a făcut demersuri pentru verificarea lor), articolul 2.2 (Jurnalistul solicită opinia tuturor părţilor relevante pentru subiect) şi articolul 2.7 (Jurnalistul face o distincţie clară între fapte şi opinii şi nu-şi prezentă propriile opinii drept fapte).
Consiliul de Presă constată că autorul articolului „Cum Nina Cereteu cu Valerii Popa au băgat oraşul Drochia în datorii” şi redacţia publicaţiei periodice Drochia Reporter au încălcat prevederile Codului deontologic al jurnalistului din Republica Moldova, în partea care vizează acurateţea şi tratamentul informaţiei, prezentarea şi argumentarea materialelor de opinii, inclusiv: articolul 2.1 (Jurnalistul prezintă informaţiile într-o manieră onestă, echilibrată şi numai după ce a făcut demersuri pentru verificarea lor), articolul 2.7 (Jurnalistul face o distincţie clară între fapte şi opinii şi nu-şi prezentă propriile opinii drept fapte), articolul 2.8 (Jurnalistul îşi exprimă opiniile pe o bază factuală, pornind de la informaţii pe care, de bună credinţă, le consideră adevărate) şi articolul 2.9 (Materialele de opinie trebuie prezentate în paginile/emisiunile/rubricile special dedicate sau sunt delimitate grafic de cele de informaţii).
Consiliu de Presă a elaborat, în parteneriat cu experți ai organizației internaționale Freedom House, completări la Codul deontologic al jurnalistului din Republica Moldova, pe care le propune consultărilor comunității jurnalistice din țară, dar și tuturor părților interesate.
Codul deontologic al jurnalistului din Republica Moldova în versiunea actuală a fost adoptat în anul 2011. Necesitatea completării lui este determinată de evoluția tehnologiilor informaționale care au impact direct și semnificativ asupra modului în care activează actualmente mass-media, inclusiv cea on-line. Propunerile de completare a Codului vizează fenomene nocive pentru public, precum fake news, dezinformare, manipulare, etc.; concretizează situațiile pe care ar trebui să le ocolească jurnalistul pentru a evita conflictele de interese; dezvoltă prevederi cu referire la subiecte jurnalistice în care protagoniști sunt persoane vulnerabile la discriminare.

References: articolul 2
 articolul 2
 articolul 2
 articolul 2
 articolul 2
 articolul 2
 articolul 2